swing trabeหรือfollow trade
ตลาดหุ้นไทยยังคงแกว่งขึ้นต่อเมื่อสัปดาห์ก่อน แม้มีเหตุระเบิดที่บริเวณถนนสุขุมวิท 71
20 ก.พ. 2555

ตลาดหุ้นไทยยังคงแกว่งขึ้นต่อเมื่อสัปดาห์ก่อน แม้มีเหตุระเบิดที่บริเวณถนนสุขุมวิท 71 
และประเทศไทยถูกขึ้นบัญชีดำกรณีไม่ปฏิบัติตามมาตรฐานระหว่างประเทศว่าด้วยการสกัดการฟอกเงินและการให้ทุนสนับสนุนการก่อการร้าย
ตลาดหุ้นไทยวิ่งตามตลาดหุ้นทั่วโลก หนุนโดยปัจจัยเดิม 1) การผ่อนคลายนโยบายการเงินของประเทศหลัก 2) สัญญาณการฟื้นตัวของเศรษฐกิจสหรัฐ และ 3) ความคาดหวังเชิงบวกต่อความพยายามในการแก้วิกฤตหนี้ยุโรป โดยมีรายละเอียดดังนี้
ประการแรก สัปดาห์ที่ผ่านมาธนาคารกลางญี่ปุ่น (BOJ) และจีน เซอร์ไพรส์ตลาดการเงินโดยผ่อนคลายนโยบายการเงินเพิ่มเติมเพื่ออัดฉีดปริมาณเงินมหาศาลเข้ากระตุ้นเศรษฐกิจ
BOJ ประกาศแผนเข้าซื้อพันธบัตรในตลาดรองมูลค่าสูง 10 ล้านล้านเยน หรือ 1.26 แสนล้านเหรียญสหรัฐ ขณะที่ทางการจีนออกแถลงการณ์ช่วงสุดสัปดาห์ให้ธนาคารพาณิชย์ลดอัตราการดำรงเงินสดสำรองลง 0.5% เหลือ 20.5% มีผลในวันที่ 24 ก.พ.นี้ มาตรการนี้ถูกประเมินว่าจะช่วยเพิ่มปริมาณเงินในระบบอีก 6.3 หมื่นล้านเหรียญสหรัฐ
ก่อนหน้านี้ธนาคารกลางสหรัฐ หรือเฟด ประกาศตรึงอัตราดอกเบี้ยใกล้ 0% ไปอย่างน้อยจนถึงปลายปี 2557 ขณะที่ธนาคารกลางยุโรปออกมาตรการปล่อยกู้ยาว 3 ปี แบบไม่จำกัดให้สถาบันการเงินยุโรป อัตราดอกเบี้ยต่ำแค่ 1% โดยรอบแรกได้ปล่อยกู้ไปแล้ว 4.89 แสนล้านยูโร เมื่อปลายปีที่ผ่านมา และจะปล่อยกู้เพิ่มเติมรอบสองในเดือน มี.ค.นี้ ด้านธนาคารกลางอังกฤษได้ประกาศแผนซื้อพันธบัตรเพิ่มเติมอีก 5 หมื่นล้านปอนด์
มาตรการเหล่านี้ช่วยลดความเสี่ยงเรื่องเศรษฐกิจโลกชะลอแรง ขณะเดียวกันผลตอบแทนพันธบัตรที่ต่ำมากและแพ้เงินเฟ้อ มีส่วนผลักให้เงินไหลออกไปเข้าสินทรัพย์เสี่ยง โดยเฉพาะตลาดหุ้นทั่วโลกและตลาดสินค้าโภคภัณฑ์
ประการที่ 2 เศรษฐกิจสหรัฐยังคงอยู่บนเส้นทางการฟื้นตัว เครื่องชี้เศรษฐกิจส่วนใหญ่ดีเกินคาดในช่วง 4-5 เดือนหลัง แม้ความคาดหวังจะไต่สูงขึ้นมากก็ตาม
วันศุกร์ที่ผ่านมาพรรคเดโมแครตและรีพับลิกันบรรลุข้อตกลงต่ออายุมาตรการลดภาษีที่เก็บจากเงินเดือนเพื่อให้มั่นใจว่าการใช้จ่ายเพื่ออุปโภคบริโภคที่มีขนาด 70% ของเศรษฐกิจสหรัฐจะฟื้นตัวต่อเนื่อง
ประการที่ 3 ความคาดหวังเชิงบวกต่อความพยายามในการแก้วิกฤตหนี้ยุโรป หลังกรีซมีความคืบหน้าที่จะปฏิบัติตามเงื่อนไขที่อียูเรียกร้อง อันได้แก่ 1) รัฐสภากรีซได้ลงมติผ่านแผนปรับลดการขาดดุลงบประมาณไปเรียบร้อยแล้ว 2) หัวหน้าพรรคการเมือง 2 พรรคใหญ่ได้ให้คำมั่นที่จะปฏิบัติตามแผนนี้ ไม่ว่าผลการเลือกตั้งในเดือน เม.ย.นี้จะเป็นอย่างไร 3) ผู้นำกรีซเตรียมประกาศแผนปรับลดการใช้จ่ายเพิ่มเติมอีก 325 ล้านยูโร
ความคืบหน้าเหล่านี้ทำให้มีความเป็นไปได้สูงที่อียูจะอนุมัติแผนให้ความช่วยเหลือทางการเงินรอบ 2 มูลค่า 1.3 แสนล้านยูโร ในการประชุมวันจันทร์ที่ 20 ก.พ.นี้ หลังติดโรคเลื่อนมาหลายครั้ง
กระแสเงินทุนไหลเข้าได้ผลักให้ดัชนีหุ้นไทยปิดเหนือ 1,120 จุด โดยมีแนวต้านถัดไปที่ 1,150 จุด หากยังขาดทุนอยู่ก็ถือลุ้นต่อได้ แต่ระดับราคาที่สูงขึ้นเรื่อยๆ จะมีความผันผวนสูงขึ้นตามมา การเล่นหุ้นที่กำลังโต้คลื่นกับกระแสเงินทุนไหลเข้าต้องใช้ความระมัดระวัง 
น่าสังเกตว่าช่วงเดือนเศษที่ผ่านมานักลงทุนต่างชาติและสถาบันมีการปรับพอร์ตโดยขายทำกำไรหุ้น Defensive ที่ราคาวิ่งขึ้นมากก่อนหน้านี้ เช่น หุ้นมือถือ ค้าปลีก โรงพยาบาล อาหาร และโยกเข้าหุ้นที่กำไรเหวี่ยงแรงตามวัฏจักรเศรษฐกิจที่ราคาวิ่งช้ากว่าตลาด เช่น ปิโตรเคมี โรงกลั่น ถ่านหิน ธนาคาร 
ขณะที่ราคาหุ้นวัฏจักรเหลือโอกาสทำกำไรน้อยลง การวิ่งขึ้นต่อในสัปดาห์นี้น่าใช้เป็นจังหวะทยอยขายทำกำไร และโยกกลับเข้าหาหุ้น Defensive ที่ราคาหุ้นนิ่งมากพักใหญ่ และ Valuation ยังไม่แพง เช่น หุ้นค้าปลีกโดยเฉพาะ BIGC ที่แสดงพลังจากการควบรวมคาร์ฟูร์ได้เร็วและมากกว่าที่ประเมินไว้ หุ้นกลุ่มนี้ได้ประโยชน์จากมาตรการกระตุ้นกำลังซื้อ เช่น การปรับขึ้นเงินเดือนข้าราชการที่จบปริญญาตรีเป็น 1.5 หมื่นบาท ที่มีผลแล้วตั้งแต่เดือน ม.ค. และการขึ้นค่าจ้างขั้นต่ำเป็น 300 บาท ที่จะเริ่มเดือน เม.ย.นี้ 
หุ้นมือถืออย่าง ADVANC, DTAC, INTUCH ที่มีกระแสเงินสดสูง อัตราเงินปันผลสูงเกิน 6% และได้ประโยชน์จากการประมูล 3G ที่น่าจะเกิดขึ้นในช่วงไตรมาส 3 ปีนี้ ที่จะช่วยผลักดันธุรกิจมือถือให้เข้าสู่ช่วงการเติบโตรอบใหม่
หุ้นอื่นที่น่าสนใจได้แก่ CPF, TUF ที่มีประเด็นเรื่องการควบรวมกิจการที่ช่วยต่อยอดความมั่งคั่งให้ผู้ถือหุ้น 
ส่วนหุ้นที่พื้นฐานเปลี่ยนแปลงไปในทางที่ดีขึ้นและ Valuation ยังน่าสนใจ ได้แก่ หุ้นนิคมอุตสาหกรรมโซนตะวันออกAMATA, HEMRAJ ทั้งคู่ต่างได้อานิสงส์จากเหตุน้ำท่วมภาคกลาง การลงทุนจึงเบนเป้าหมายไปยังโซนตะวันออกที่มีชัยภูมิโดดเด่น ใกล้สนามบินสุวรรณภูมิ ท่าเรือน้ำลึก รวมถึงมีอุตสาหกรรมสนับสนุนพวกชิ้นส่วนยานยนต์อย่างครบครัน ที่สำคัญอยู่สูงจากระดับน้ำทะเลเป็นสิบเมตร และอยู่นอกแนวลุ่มน้ำ